De nun Ankaro alfrontas kreskantan riskon de popolribelo sur la propra teritorio. Multaj kurdoj el Turkujo esprimas sian koleron antaŭ la kalkuloj de la registaro, kiu blokis ĉian rektan subtenon al la defendantoj de Kobane. La evoluado de la manifestacioj, kiuj kaŭzis tridek mortintojn, rivelas la riskon de rekomenco de la bataloj inter la turka armeo kaj la PLK, kies unu loko estis bombardata de la turkaj militistoj la 13-an de oktobro. En kazo de disfalo de tiu lasta kaj ties aliancanoj en Sirio, Turkujo povus provi rekonstrui la siriajn retojn de la PDK. Pro la okcidenta premo, la turka ministro pri eksterlandaj aferoj pensis iome cedi, anoncante sian konsenton lasi pasi irakajn kurdajn trupojn, kiuj provas iri al Kobane. Sed, ĉar la PUD deziras konservi la monopolon de la armea komando, la trupoj de la PDK eble ne estos bonvenaj.